ดอกเบี้ยสหรัฐถีบตัว หลัง Trump ชนะ
โดย...จิรวัฒน์ สุภรณ์ไพบูลย์
21 พ.ย. 2559

โดย...จิรวัฒน์ สุภรณ์ไพบูลย์ 
ชัยชนะของ Trump ในการเลือกตั้งประธานาธิบดีสหรัฐ สร้างผลกระทบต่อตลาดทุน สินทรัพย์หลายประเภทมีความผันผวนสูงขึ้นอย่างเห็นได้ชัด โดยเฉพาะพันธบัตรสหรัฐที่นอกจากกังวลการขึ้นดอกเบี้ยสหรัฐในเดือน ธ.ค.นี้แล้ว ตลาดเชื่อว่าชัยชนะของ Trump จะผลักดันให้อัตราผลตอบแทนพันธบัตรสหรัฐ หรือ Yield เพิ่มขึ้นได้ต่อ ปัจจุบัน Yield 10 ปีของสหรัฐเพิ่มขึ้นมามากกว่า 40 bps หลังการเลือกตั้งแล้ว คำถามคือ Yield พันธบัตรสหรัฐจะสูงขึ้นไปได้อีกมากน้อยแค่ไหน
Lombard Ordier ไพรเวทแบงก์เกอร์มือเก๋า ประเมินว่า มี 3 ปัจจัยหลักที่เกี่ยวกับการปรับขึ้นของ Yield พันธบัตรสหรัฐ คือ 1.อัตราเงินเฟ้อคาดหวังในอนาคตที่ค่อยๆ ปรับขึ้นตั้งแต่ก่อนการเลือกตั้ง ส่วนหนึ่งมาจากราคาน้ำมันที่เพิ่มขึ้น ทำให้เงินเฟ้อคาดหวังเฉลี่ย 10 ปี เพิ่มจาก 1.5% เป็น 2.0% แต่พอ Trump ชนะการเลือกตั้ง ตลาดเก็งว่า Trump จะใช้นโยบายการคลังเร่งการใช้จ่ายภาครัฐจำนวนมากตามที่หาเสียงไว้ อัตราเงินเฟ้อคาดหวังจึงยังคงขยับเพิ่มขึ้นได้ต่อ
แต่นโยบายต่างๆ ของ Trump คงไม่สามารถทำได้เสร็จในเร็ววัน โครงการการใช้จ่ายก็ยังขาดความชัดเจน กว่าที่ภาคเอกชนจะเริ่มลงทุนใหม่ตามการใช้จ่ายภาครัฐ และส่งผลบวกต่อเศรษฐกิจแท้จริงคงต้องอาศัยเวลาอย่างน้อย 9-10 เดือน ตลาดอาจจะตอบสนองการคาดการณ์ที่สูงจนเกินไป และหากราคาน้ำมันในอนาคตไม่เพิ่มขึ้นอีก คาดว่าผลจากราคาน้ำมันที่มาจากฐานที่ต่ำที่ทำให้อัตราเงินเฟ้อขยับขึ้นในอดีตจะหมดไปช่วงต้นปี 2017 อัตราเงินเฟ้ออาจปรับลดลงได้ Yield ก็อาจไม่ปรับสูงขึ้นตาม
2.ปริมาณพันธบัตรรัฐบาลสหรัฐที่จะทยอยออกเพิ่มขึ้นจำนวนมาก เพื่อสนับสนุนการใช้จ่ายภาครัฐ จะทำให้ Yield พันธบัตร ต้องปรับสูงขึ้นตาม Lombard ประเมินว่า Yield 10 ปี ของพันธบัตรสหรัฐ ในสิ้นปี 2017 ควรจะอยู่ที่ 2.0% จากเดิมที่คาดว่า Clinton ชนะ แต่เมื่อใส่ปัจจัยด้านนโยบายการคลังของ Trump ประเมินว่า Yield จะขยับขึ้นได้อีก 50 bps เป็น 2.5% 
และ 3.ความน่าสนใจของพันธบัตรสหรัฐของนักลงทุนต่างชาติที่เพิ่มขึ้น หลัง Yield เพิ่มขึ้นมามาก (ปัจจุบัน Yield พันธบัตร 10 ปี สหรัฐให้ผลตอบแทนสูงกว่าพันธบัตรเยอรมนีถึง 200 bps สูงที่สุดในรอบกว่า 25 ปี ในขณะที่ค่าเฉลี่ยอยู่ที่เพียง 40 bps) นักลงทุนระยะยาวอย่าง บริษัทประกันในญี่ปุ่นเริ่มหันมาลงทุนในสินทรัพย์ที่ไม่ใช่สกุลเงินเยนแล้ว เพื่อผลตอบแทนที่สูงขึ้นอาจไม่ทำให้ Yield ปรับเพิ่มขึ้นมากนัก
โดยสรุป Lombard ประเมินว่าตลาดพันธบัตรอยู่ในภาวะที่มีซื้อขายบนข่าวระยะสั้นมากเกินไป และอาจจะกลับเข้าสู่ภาวะสมดุลในระยะอันใกล้นี้ Yield พันธบัตรสหรัฐอาจจะปรับเพิ่มขึ้นต่อได้อีก แต่ในกรอบที่จำกัด สอดคล้องกับนักวิเคราะห์ส่วนใหญ่ที่เห็นตรงกันว่า ควรจะรอให้ Trump เข้าทำเนียบขาวอย่างเป็นทางการ และรอการแถลงนโยบายให้ชัดเจนมากกว่านี้